**ΠΕΡΙΦΕΡΕΙΑΚΟ ΔΗΜΟΤΙΚΟ ΣΧΟΛΕΙΟ ΑΛΕΘΡΙΚΟΥ**

**Γρηγόρη Αυξεντίου 1, 7570 Αλεθρικό**

**ΤΗΛ. 24432788, FAX 24432750**

**E-mail: dim-alethriko-lar@schools.ac.cy**

**17 Σεπτεμβρίου 2021**

**ΘΕΜΑ:** Έναρξη της σχολικής χρονιάς

Αγαπητοί Γονείς,

Η νέα σχολική χρονιά αναμένεται να είναι διαφορετική και απαιτητική, αφού ο κορωνοϊός COVID-19 εξακολουθεί να ταλαιπωρεί όχι μόνο τη χώρα μας, αλλά και όλη την υφήλιο. Παρόλες τις δυσκολίες, θα πρέπει όλοι να φροντίσουμε για την καλύτερη δυνατή εκπαίδευση των μαθητών/ριών μας και να προστατεύσουμε την υγεία τους. Σε αυτό το πλαίσιο, ευχόμαστε σε όλους δημιουργική και αποτελεσματική χρονιά, τόσο σε σχολικό όσο και σε προσωπικό και οικογενειακό επίπεδο. Ακολουθώντας τις κατευθυντήριες οδηγίες της Διεύθυνσης Δημοτικής Εκπαίδευσης και του Υγειονομικού Πρωτοκόλλου για τα Σχολεία Δημοτικής Εκπαίδευσης, σας ενημερώνουμε για τα πιο κάτω:

1. **Οργάνωση του σχολείου και προετοιμασίες από τους/τις εκπαιδευτικούς**
* Όλοι οι χώροι του σχολείου έχουν απολυμανθεί, στη βάση των οδηγιών των αρμόδιων υπηρεσιών του Υπουργείου Υγείας.
* Έγινε διαρρύθμιση των σχολικών τάξεων και των σχολικών χώρων, ώστε να μεγιστοποιείται, όσο γίνεται, η απόσταση μεταξύ των παιδιών.
* Στις αίθουσες διδασκαλίας έγιναν συνενώσεις θρανίων ανά δύο, για να γίνουν τριθέσια και τοποθετήθηκαν επιπλέον μονά θρανία, ούτως ώστε να εξασφαλίζεται η απόσταση τουλάχιστον του ενός μέτρου μεταξύ των καθήμενων μαθητών/ριών.
* Τοποθετήθηκαν δοχεία με αντισηπτικό υγρό σε όλες τις αίθουσες που θα γίνεται μάθημα, σχετικές σημάνσεις για την τήρηση αποστάσεων σε εσωτερικούς και εξωτερικούς χώρους και αφίσες του Παγκόσμιου Οργανισμού Υγείας για το ορθό πλύσιμο και χρήση αντισηπτικού διαλύματος.

Σας αποστέλλουμε τον Οδηγό για γονείς/κηδεμόνες για σωστή και ασφαλή επιστροφή των παιδιών στα σχολεία (που αναρτήθηκε στην ιστοσελίδα του Υ.Π.Π.Α.Ν. http://archeia.moec.gov.cy/mc/245/odigos-goneis-kidemones-sosti-epistrofi-paidion.pdf ) με την παράκληση να συνεργαστούμε και να συμβάλουμε όλοι στην ομαλή λειτουργία των σχολείων.

Σας ενημερώνουμε ότι οι είσοδοι του σχολείου θα κλειδώνουν με την προσέλευση των παιδιών το πρωί και κανένας/καμία γονέας/κηδεμόνας ή επισκέπτης δεν θα εισέρχεται στον χώρο του σχολείου. Οποιαδήποτε επικοινωνία με εκπαιδευτικούς θα γίνεται τηλεφωνικώς ή με ηλεκτρονικό ταχυδρομείο.

**Το κυλικείο** θα είναι ανοικτό, θα προσφέρει συσκευασμένα προϊόντα και αρτοποιήματα σε χάρτινα σακουλάκια. Γενικότερα είναι υποχρεωμένο να λειτουργεί σύμφωνα με τις οδηγίες του Υπουργείου Υγείας «Μέτρα προφύλαξης κατά της εξάπλωσης του COVID-19 σε χώρους take away / delivery».

**Λόγω των ψηλών θερμοκρασιών**, τα παιδιά προτρέπονται να φέρνουν καπελάκι για να το χρησιμοποιούν τα διαλείμματα. Οποιαδήποτε τροφή μεταφέρουν από το σπίτι στο σχολείο, θα πρέπει να μην μπορεί να αλλοιωθεί εύκολα.

Λόγω των ειδικών συνθηκών, δεν επιτρέπεται σε παιδιά που γιορτάζουν τα γενέθλια ή την ονομαστική τους γιορτή να φέρνουν κεραστικά για τους συμμαθητές/τριές τους εκτός αν είναι συσκευασμένα και ελεγμένα από τον εκπαιδευτικό της τάξης.

**Η χρήση μάσκας από μαθητές/μαθήτριες Δημοτικής Εκπαίδευσης, ως μέσο προστασίας, είναι προαιρετική. Συστήνεται όπως χρησιμοποιούν τη μάσκα κυρίως τα παιδιά των Δ΄Ε΄Στ΄τάξεων.**

1. **Προσέλευση-Αποχώρηση**
* Τα μαθήματα αρχίζουν καθημερινά στις **7:45π.μ**. και τελειώνουν στις **1:05μ.μ.**
* Η προσέλευση των παιδιών όλων των παιδιών αρχίζει στις **7:30π.μ. και όχι νωρίτερα** και **ολοκληρώνεται στις 7:45π.μ**.
* Διδακτικό προσωπικό αναμένει τα παιδιά στην είσοδο και τα καθοδηγεί να μεταβούν με ασφάλεια και τηρώντας τις αποστάσεις στον προκαθορισμένο χώρο.
* Η είσοδος των γονέων/κηδεμόνων στον χώρο του σχολείου **απαγορεύεται αυστηρά**. Σε πολύ εξαιρετικές και αναγκαίες περιπτώσεις και πάντοτε μετά από την έγκριση της Διεύθυνσης του σχολείου, μπορεί να εισέλθει γονιός ή άλλο άτομο στο χώρο του σχολείου. **Απαραίτητη προϋπόθεση για να εισέλθει κάποιος στο σχολείο είναι η κατοχή Safe pass**.
* Η αποχώρηση και η παραλαβή των παιδιών από το σχολείο γίνεται **αμέσως** μετά τη λήξη των μαθημάτων στις **1:05μ.μ.** Περαιτέρω παραμονή τους εγκυμονεί κινδύνους ασφάλειας για τα ίδια και το σχολείο δεν είναι σε θέση να αναλαμβάνει την ευθύνη αυτή.
* Στο σχολείο μας θα λειτουργήσουν τρεις είσοδοι/ έξοδοι και καλείστε να **επιλέξετε** μια **συγκεκριμένη είσοδο/έξοδο** από την οποία θα εισέρχεται και εξέρχεται το παιδί σας.
* Αν κάποιο παιδί είναι απαραίτητο να αποχωρήσει από το σχολείο πριν το τέλος των μαθημάτων, θα πρέπει οπωσδήποτε να ενημερώνεται ο δάσκαλος ή η δασκάλα και να δίδεται η σχετική έγκριση της διεύθυνσης. **Σε καμιά περίπτωση δεν επιτρέπεται σε παιδί να εγκαταλείψει το σχολείο χωρίς να το παραλάβει γονέας, κηδεμόνας ή άλλο εξουσιοδοτημένο πρόσωπο και να συμπληρώνεται σχετική ενυπόγραφη δήλωση στη γραμματεία.**
* Όπως και πέρσι έτσι και φέτος, υπάρχουν λεωφορεία για τη μεταφορά των παιδιών σας, προς και από το σχολείο. Για το λόγο αυτό παρακαλούμε όπως αποφεύγετε να σταθμεύετε τόσο το πρωί όσο και το μεσημέρι στη μεριά στάθμευσης των λεωφορείων**. Η χρήση μάσκας από όλα τα παιδιά είναι υποχρεωτική εντός του λεωφορείου.**
1. **Διαλείμματα**

Όταν οι μαθητές/μαθήτριες θα αποχωρούν από την τάξη για διάλειμμα με τη σειρά, θα κρατούν απόσταση ο ένας/μία από τον/την άλλο/η και θα κατευθύνονται στη δική τους οριοθετημένη περιοχή διαλείμματος, συνοδεία του/της εκπαιδευτικού που είχε μαζί τους μάθημα πριν το διάλειμμα.

Η επιστροφή στην αίθουσα μετά το πέρας του διαλείμματος θα γίνεται με τάξη, αφού τα παιδιά θα συγκεντρωθούν σε γραμμές (θα υπάρχει σήμανση για κάθε τμήμα) με την ανάλογη απόσταση και θα οδηγούνται στην αίθουσα από τον/την εκπαιδευτικό που θα έχει μαζί τους μάθημα.

1. **Προληπτικά μέτρα υγείας**

Σε περίπτωση που μαθητής/μαθήτρια παρουσιάσει συμπτώματα λοίμωξης του αναπνευστικού, αυτός/ή θα πρέπει να παραμείνει σπίτι και οι γονείς/κηδεμόνες θα πρέπει να ενημερώσουν τηλεφωνικώς το σχολείο και να επικοινωνήσουν με τον/την προσωπικό/ή γιατρό ή τον/την παιδίατρό τους.

Σε περίπτωση που μαθητής/μαθήτρια, εκπαιδευτικός ή άλλο μέλος του προσωπικού του σχολείου παρουσιάσει συμπτώματα κατά τη διάρκεια της παραμονής του/της στο σχολείο θα οδηγείται σε **ειδική αίθουσα που προβλέπεται ως χώρος απομόνωσης και θα ειδοποιούνται οι οικείοι του (στην περίπτωση μαθητή/μαθήτριας ο/η γονέας/κηδεμόνας του) για να έρθουν να τον/την παραλάβουν.**

**Παρακαλούμε όπως μελετήσετε προσεκτικά τη λίστα κλινικών συμπτωμάτων που σας έχει σταλεί. Εάν το παιδί σας παρουσιάζει έστω και ένα από τα συμπτώματα θα πρέπει να το κρατήσετε στο σπίτι σε απομόνωση και να επικοινωνήσετε με το σχολείο.**

1. **Απουσίες παιδιών**

Κάθε απουσία παιδιού από το σχολείο πρέπει να δικαιολογείται γραπτώς συμπληρώνοντας το έντυπο **Δελτίο Απουσίας,** το οποίο σας έχει σταλεί ή **να ειδοποιείτε το σχολείο τηλεφωνικά στο τηλ. 24432788 ή να αφήσετε μήνυμα στον τηλεφωνητή με αριθμό 24432744.** Για απουσίες αφορούν σε λόγους υγείας και επίσκεψη σε γιατρό, απαιτείται η προσκόμιση πιστοποιητικού.

1. **Σχολική τσάντα**

Συμβουλεύετε τα παιδιά να φροντίζουν ώστε η σχολική τσάντα να περιέχει τα αναγκαία βιβλία, υλικά και τετράδια της ημέρας και ταυτόχρονα να αποφεύγεται η μεταφορά άλλων υλικών που καθιστούν την τσάντα πιο βαριά. Όλα τα βιβλία, τετράδια και υλικά είναι σημαντικό να διατηρούνται σε καλή κατάσταση για να είναι εύκολη και ωφέλιμη η χρήση τους στο σχολείο.

1. **Φάκελος επικοινωνίας**

Στη βαλίτσα των παιδιών υπάρχει ένας πλαστικός διαφανής φάκελος, στον οποίο θα βάζουμε οτιδήποτε θέλουμε να πάρετε. **Ελέγχετε καθημερινά τον φάκελο επικοινωνίας για να ενημερώνεστε έγκαιρα.** Μπορείτε και εσείς να βάζετε σημειώματα, τα οποία θέλετε να μας στείλετε. **Είναι πολύ σημαντικό να συμπληρώνονται και να επιστρέφονται έγκαιρα οι δηλώσεις/έντυπα/έγγραφα τις οποίες ζητά το σχολείο από εσάς.**

1. **Φαρμακευτική αγωγή**

Σας πληροφορούμε ότι η χορήγηση φαρμακευτικής αγωγής από το σχολείο απαγορεύεται. Αν το παιδί σας είναι αναγκαίο να πάρει φάρμακο, πρέπει να έχουμε γραπτή εξουσιοδότηση από τον γονιό και σύσταση γιατρού.

1. **Καθαριότητα και ευπρεπής εμφάνιση των παιδιών**

Είναι σημαντικό να αποδίδεται η αναγκαία προσοχή στην τήρηση της στολής αλλά και στη συνολική ευπρεπή εμφάνιση των παιδιών. Η στολή των παιδιών του σχολείου μας παραμένει η ίδια όπως και κατά την περσινή χρονιά και περιγράφεται πιο κάτω με λεπτομέρεια:

Ευπρεπής εμφάνιση των παιδιών:

* Η μαθητική στολή στο Δημοτικό σχολείο είναι υποχρεωτική.
* Καθημερινή στολή:
* Αγόρια: Άσπρο πουκάμισο ή φανέλα, γκρίζο παντελόνι ( μακρύ ή κοντό ανάλογα με την εποχή), μπλε τρικό και μπλε μπουφάν ή σακκάκι. Γκρίζες φόρμες για τους χειμερινούς μήνες( προαιρετικό το σήμα του σχολείου).
* Κορίτσια: Άσπρο πουκάμισο ή φανέλα , μπλε ή γκρίζα φούστα, μπλε τρικό και μπλε μπουφάν ή σακκάκι . Γκρίζες φόρμες ή γκρίζο παντελόνι (προαιρετικό), για τους χειμερινούς μήνες(προαιρετικό το σήμα του σχολείου).

Θα σας ενημερώσουμε για την περίοδο που θα επιτρέπονται οι φόρμες.

* Επίσημη στολή:

 Γκρίζο παντελόνι, μπλε ή γκρίζα φούστα, άσπρο πουκάμισο, μπλε γραβάτα, μπλε τρικό.

* Για τη γυμναστική: μπλε ή μαύρο παντελονάκι γυμναστικής, άσπρη φανέλα χωρίς γιακά και αθλητικά παπούτσια ( όχι σνίκερς, όχι παπούτσια ποδοσφαίρου, όχι σανδάλια). Το παντελονάκι της γυμναστικής, δεν το φοράνε όλη μέρα. Επίσης θα ήταν πολύ καλή συνήθεια τα παιδιά να έχουν μαζί τους καπελάκι, πετσέτα προσώπου και παγουρίνο με νερό, τις μέρες που έχουν γυμναστική.

**10.**  **Κάπνισμα στους σχολικούς χώρους:**

Το κάπνισμα απαγορεύεται σε όλους τους σχολικούς χώρους και σε αυτή την αντικαπνιστική πολιτική του Υπουργείου Παιδείας και Πολιτισμού περιλαμβάνονται τόσο οι εκπαιδευτικοί και το βοηθητικό προσωπικό όσο και οι γονείς και οι οποιοιδήποτε επισκέπτες έρθουν στο σχολείο.

 **11.**  **Κινητά τηλέφωνα και ηλεκτρονικά παιχνίδια:**

Σας υπενθυμίζουμε πως, με βάση εγκύκλιο του Υπουργείου Παιδείας και Πολιτισμού, **απαγορεύεται η μεταφορά κινητών τηλεφώνων** από τα παιδιά στο σχολείο. Εάν οποιοδήποτε παιδί χρειαστεί να επικοινωνήσει μαζί σας για κάποιο επείγον θέμα, θα το κάνει από το τηλέφωνο του σχολείου. Επίσης **η μεταφορά και η χρήση** **ηλεκτρονικών παιχνιδιών απαγορεύεται,** για λόγους ασφάλειας των παιχνιδιών και γιατί αυτό επηρεάζει την κοινωνικοποίηση και την ομαλή ένταξη των παιδιών στη σχολική ζωή. Η πιο πάνω οδηγία ισχύει και για τις εκδρομές/επισκέψεις.

 **12. Ασφάλεια προσωπικών αντικειμένων:**

Οι μαθητές **δεν ενδείκνυται να φορούν στο σχολείο κοσμήματα και ρολόγια μεγάλης αξίας,** για ευνόητους λόγους. Σημειώνεται ότι, σε περίπτωση απώλειάς τους, το σχολείο δεν φέρει καμιά ευθύνη. Παράλληλα, κυρίως για λόγους ασφάλειας των ίδιων των μαθητών, συστήνεται την ημέρα που έχουν Γυμναστική να μην φορούν κοσμήματα ή ρολόγια.

**13. Κατ’ οίκον εργασία:**

Εισήγησή μας είναι, το κάθε παιδί να έχει **τον δικό του σταθερό χώρο** για μελέτη στο σπίτι. Προτείνουμε επίσης, να συμφωνείτε με το παιδί σας κάποια ώρα που θα μελετά καθημερινά, αφού πάρει το μεσημεριανό του και ξεκουραστεί λίγο. Τονίζουμε επίσης πως τα παιδιά θα πρέπει **να μελετούν όλα τα μαθήματα του προγράμματος** κι όχι μόνο τα Ελληνικά και τα Μαθηματικά. Είναι απαραίτητο, να δείχνετε στο παιδί σας το ενδιαφέρον σας για την πρόοδό του, παρακολουθώντας/ελέγχοντάς το καθημερινά στη μελέτη του, χωρίς αυτό να σημαίνει ότι θα κάνετε εσείς, αντί το παιδί την κατ’ οίκον εργασία του.

 **14**. **Χρήση κοινωνικών δικτύων:**

**Σύμφωνα με οδηγίες του Υπουργείου Παιδείας και Πολιτισμού**

* Δεν επιτρέπεται η χρήση των συγκεκριμένων σελίδων και κοινωνικών δικτύων από μαθητές.
* Συστήνεται να μιλήσετε στα παιδιά σας για τους ιστοχώρους κοινωνικής δικτύωσης και τους κινδύνους που παραμονεύουν.

 **15. Οδική Ασφάλεια:**

**Σας παρακαλούμε όπως αποφεύγετε να παρκάρατε στους χώρους στάθμευσης των λεωφορείων τόσο το πρωϊνό κατά την άφιξή σας στο σχολείο όσο και κατά το μεσημέρι με την αποχώρηση των παιδιών.** Επίσης θα ήταν καλό να συμφωνήσετε με τα παιδιά σας, για την συγκεκριμένη και σταθερή έξοδο, στην οποία θα πρέπει να βρίσκονται κατά την αποχώρησή τους.

Τέλος, επαναλαμβάνουμε την ειλικρινή μας δέσμευση για εργασία προς όφελος όλων των παιδιών. Η διεύθυνση και το προσωπικό του σχολείου, αισιοδοξούμε ότι η εργασία μας θα στηρίζεται και στη δική σας συμβολή και προς την κατεύθυνση αυτή αναμένουμε ότι θα αξιοποιείτε κάθε ευκαιρία για επικοινωνία και συνεργασία με το σχολείο. **Η αμοιβαία εμπιστοσύνη και η ειλικρινής συνεργασία είναι βασικά στοιχεία επιτυχίας του κοινού μας στόχου που δεν είναι άλλος παρά μόνο το καλό των παιδιών.**

Ευχόμαστε σε όλους να έχουμε μια ασφαλή, δημιουργική και ωφέλιμη σχολική χρονιά!

 Ο Διευθυντής και το Προσωπικό του Σχολείου